Die 2009 Formule Een-seisoen was die 60ste FIA Formule Een Wêreldkampioenskapseisoen. Jenson Button en Brawn GP het onderskeidelik die bestuurders- en vervaardigerskampioenskap beklink na afloop van die Brasiliaanse Grand Prix. Die seisoen is oor 17 byeenkomste beslis wat afgeskop het met die Australiese Grand Prix op 29 Maart 2009 en op 1 November 2009 afgesluit is met die nuwe Aboe Dhabi Grand Prix. Honda F1 het in Desember 2008 aangekondig dat hulle onttrek van die 2009 Formule Een Wêreldkampioenskap as gevolg van die wêreldwye finansiële krisis asook om op hul besigheidsaktiwiteite te fokus. Dit was op 5 Maart 2009 bevestig dat die span as Brawn GP sal deelneem na 'n bestuursuitkoop. Jenson Button asook Rubens Barrichello het die span se jaers gebly. Force India verander hul enginvervaardiger van Ferrari na Mercedes in 'n vyfjaarkontrak. Gerhard Berger verkoop sy helfte van die Scuderia Toro Rosso span aan Red Bull, want volgens hom laat die nuwe regulasies "nie plek vir verbetering in so 'n klein span soos STR nie". Na 'n hele paar hersienings het die FIA die 2009 Formule Een Wêreldkampioenskapskalender op 5 November 2008 gepubliseer.